Virallinen lehti nro C 166 , 10/06/1996 s. 0253



A4-0129/96 Päätöslauselma komission tiedonannosta neuvostolle ja Euroopan parlamentille Euroopan unionin tulevasta taloudellisesta avusta Länsirannalle ja Gazan alueelle (KOM(95)0505 - C4-0488/95) Euroopan parlamentti, joka - ottaa huomioon komission tiedonannon neuvostolle ja Euroopan parlamentille Euroopan unionin tulevasta taloudellisesta avusta Länsirannalle ja Gazan alueelle (KOM(95)0505 - C4-0488/95), - ottaa huomioon 15. joulukuuta 1995 antamansa suosituksen neuvostolle Palestiinan autonomisen itsehallintoalueen neuvoston ja sen puheenjohtajan valinnasta ja unionin roolin ((EYVL C 17, 22.1.1996, s. 457)), - ottaa huomioon 14. joulukuuta 1995 antamansa lausunnon ehdotuksesta neuvoston asetukseksi rahoitustoimista ja teknisistä toimenpiteistä yhteisöön kuulumattomien Välimeren maiden ja alueiden taloudellisen ja yhteiskunnallisen rakenneuudistuksen tukemiseksi (MEDA-ohjelma) ((EYVL C 17, 22.1.1996, s. 184)), - ottaa huomioon ulko- ja turvallisuusasiain sekä puolustuspolitiikan valiokunnan mietinnön ja budjettivaliokunnan, taloudellisten ulkosuhteiden valiokunnan, kehitys- ja yhteistyövaliokunnan sekä talousarvion valvontavaliokunnan lausunnot (A4-0129/96), A. pitää tervetulleena unionin osallistumista Lähi-idän rauhanprosessiin, joka on johtanut mm. ensimmäisten demokraattisten vaalien pitämiseen Palestiinan itsehallintoalueella, B. on vakuuttunut, että Palestiinan itsehallintoalue on näissä vaaleissa saanut demokraattiset lainsäädäntö- ja toimeenpanovaltaa käyttävät rakenteet, C. on vakuuttunut, että vakava taloudellinen tilanne ja alueiden köyhyys ovat mahdollisesti osasyitä uskonnollisen fundamentalismin voimistumiseen, mikä voi johtaa terrorismiin, D. toivoo, että mahdollisuus taloudelliseen, sosiaaliseen ja humanitaariseen kehitykseen voi auttaa pysäyttämään terroristiliikkeet, E. ottaa huomioon, että kattava avustustoimintasuunnitelma, joka edistää palestiinalaisväestön taloudellisten ja sosiaalisten olojen todellista parantumista, on tehokkain tapa laajentaa kansalaisten tukea rauhanprosessille ja luoda vastapaino rauhanprosessia vastustavien äärijärjestöjen olemassaololle ja vetovoimalle, F. pitää taloudellista tukea välttämättömänä osana strategiaa pysyvään rauhaan pyrkimiseksi tällä alueella, koska rauhanprosessin onnistuminen voidaan taata ainoastaan kyseisen alueen väestön taloudellisen, sosiaalisen, kulttuurisen ja humanitaarisen hyvinvoinnin avulla, G. katsoo, että ulkopuolista tukea tarvitaan edelleen lähivuosina, koska vähemmän kuin kolmasosa väestöstä on «elättäjiä» rahataloudessa ja näin ollen «epätavallisen» suuri osa tuotannosta on suunnattava perushuoltoon, jolloin investointeihin on käytettävissä hyvin pieni ylijäämä, H. muistuttaa, ettei Euroopan unioni yksinään voi vastata kaikista tarvittavista resursseista eikä luoda edellytyksiä synergian syntymiseksi kyseisten maiden ja Palestiinan itsehallintoalueella toimivien kansainvälisten ja alueellisten järjestöjen välille, I. ottaa huomioon asiantuntijoiden huomattavan laajan yksimielisyyden siitä, että toistaiseksi avustaminen on ollut vähittäistä, yhdentämätöntä ja satunnaista, ja ottaa huomioon, että avustus on lujasti pyrittävä koordinoimaan sekä EU:n ja muiden avustajien välillä että yksittäisten jäsenvaltioiden kesken yhteistyön johdonmukaisuuden varmistamiseksi ja operaatioiden välisen täydentävyyden parantamiseksi, J. palauttaa mieliin Barcelonassa 27. - 28. marraskuuta 1995 pidetyssä Euro- Välimeri-kokouksessa annetun päätöslauselman, jossa osanottajat (Palestiinan itsehallintoalue mukaan lukien) painottivat haluavansa saada aikaan laaja- alaisen yhteistyön, 1. Pitää tervetulleena komission aloitetta laajasta tukiohjelmasta, jonka tavoitteena on Palestiinan itsehallintoalueen kehittäminen demokratiaksi, jossa ihmisoikeuksien ja perusvapauksien kunnioittaminen on turvattava ja jossa terrorismin vastaista taistelua jatketaan; 2. On sitä mieltä, että avustuksella olisi pyrittävä edistämään kestävää taloudellista ja sosiaalista kehitystä ja edistämään demokraattisuuden ja oikeusvaltion kehittämisen ja lujittamisen yleistä tavoitetta, ja katsoo, että rahoitettavilla toimilla on turvattava yhteisön hankkeiden ja ohjelmien näkyvyys; 3. Pitää erittäin tärkeänä EU:n mahdollista tukea budjettikohdan B7-705 avulla, MEDA demokratian hyväksi, sellaisten demokraattisten instituutioiden rakentamiselle ja moitteettomalle toiminnalle, jotka edistävät moniarvoisuuden ja monipuoluejärjestelmään perustuvan palestiinalaisen yhteiskunnan kehittymistä; 4. Odottaa, että nämä aloitteet mahdollistavat kaikkien niiden voimien ja liikkeiden yhdistämisen, jotka ehkä arvioivat rauhanprosessia eri tavoin mutta kuitenkin hylkäävät terrorismin poliittisen taistelun välineenä; 5. Pitää myönteisenä sitä, että Palestiinan kehityksen suurin tukija on 45 % avustusten kokonaismäärästä myöntävä EU, jota seuraavat Saudi-Arabia (19 %), Yhdysvallat (16 %) ja Japani (8 %); on kuitenkin sitä mieltä, että muita arabivaltioita olisi rohkaistava lisäämään avustusta, mikä voisi olla käytännön osoitus siitä, että ne hyväksyvät rahanprosessin, ja voisi edistää sille annettavan tuen laajenemista alueen kansalaisten keskuudessa; 6. Katsoo, että koska useimmat pääasiallisen vastuun tästä kehityksestä kantavista maista ovat nykyisin EU:n jäseniä, on kohtuullista että Euroopan unioni ottaa erityisen vastuun palestiinalaisten tukemisesta, nyt kun nämä lopultakin saavat mahdollisuuden laajemmin päättää omista asioistaan; 7. Katsoo, että EU:n on tarjottava avustusta, jota voidaan tarvita Israelin ja Palestiinan välisen tulevan sopimuksen täytäntöönpanon helpottamiseksi Israelin siirtokuntia ja Palestiinan pakolaisia koskevan kysymyksen osalta; 8. On sitä mieltä, että EU:n Länsirannalle ja Gazan alueelle myöntämän rahoitusavun olisi edistettävä yhtenäisen ja poliittisen kokonaisuuden luomista, mutta katsoo, että menestyksen mahdollisuudet kasvavat, jos otetaan huomioon, että tällä hetkellä molemmat kokonaisuudet eroavat taloudellisesti, sosiaalisesti ja poliittisesti ja että Gaza on heikommin kehittynyt kuin Länsiranta; 9. Katsoo, että kaikkia EU:n ja sen jäsenvaltioiden Palestiinan itsehallintoalueelle antaman tuen muotoja on pidettävä tukena Lähi-idän kestävän ja vakaan rauhan syntymiselle; 10. Katsoo, että kokemustenvaihtoa eurooppalaisten journalistien kanssa sekä muita toimia tiedotusvälineiden vapauden takaamiseksi Palestiinassa juridisesti ja käytännössä (kuten sananvapautta koskeva lainsäädäntö, lehdistöasiamies jne.) on edistettävä; 11. Katsoo, että EU:n tukea hallinnon kehittämiseen on tehostettava, jotta Palestiinan itsehallintoalue voi tehokkaasti hoitaa uudet tehtävät esim. terveydenhuoltoalalla; 12. Pitää tärkeänä tarvittavan teknisen ja rahoituksellisen järjestelmän luomiseksi annettavaa avustusta, jotta palestiinalaisten olisi helpompaa hoitaa huomattavia kansainvälisen avun määriä tehokkaammin; nämä on järjestettävä siten, että ne antavat mahdollistavat julkisen vastuuvelvollisuuden ja avoimuuden, joiden olisi oltava rahoitusavun olennaisia osia; 13. Katsoo, että tässä mielessä olisi suotavaa harkita väliaikaisen rahoituslaitoksen perustamista, jonka avunantajamaat perustaisivat yhteisellä sopimuksella palestiinalaisen viranomaisen kanssa; 14. Pyytää komissiota yrittämään paremmin ratkaisemaan hallinnolliset ja institutionaaliset esteet helpottaakseen miehitettyjen alueiden kehitykselle osoitettujen EU:n avustusohjelmien hyödyntämistä, nopeaa täytäntöönpanoa, valvontaa ja asianmukaisia tarkastuksia; 15. Katsoo, että viimeaikaisista tapahtumista saadun kokemuksen perusteella voidaan tehdä se johtopäätös, että komission olisi muutettava perusteellisesti sisäisiä päätöksenteko-, hallinto- ja menojen toteuttamismekanismejaan ja annettava etusija päätöksenteon nopeudelle ja yksinkertaiselle komentoketjulle päätöksiä sovellettaessa; 16. On sitä mieltä, että Palestiinan itsehallintoviranomaisten sosiaalisten infrastruktuurien lujittamiseen tähtäävä avustus ja rahoitus on olennaisen tärkeää, koska tämänhetkiset heikkoudet aiheuttavat vakavan aukon, jonka avulla rauhanprosessia vastustavan Hamasin tapaisten järjestöjen on ollut mahdollista tarjota tällaisia palveluja; 17. On sitä mieltä, että EU:n tulee antaa tukea perhesuunnitteluasioissa, jos palestiinalaiset tätä toivovat; 18. Katsoo, että EU:n tukea todellisille kansalaisjärjestöille on lisättävä, edellyttäen että se ei joudu Hamasille tai siihen yhteydessä oleville järjestöille; 19. Pitää olennaisen tärkeänä, että alueen yhteistyöohjelmia täytäntöönpantaessa komissio edistää yleistä mielipidettä, joka suosii ja tukee rauhanprosessia, ja että varmistetaan, että rauhanprosessia vastustaville järjestöille ei anneta tukea; 20. Katsoo, että rauhanprosessiin kohdistuvien kovien paineiden vuoksi, on tärkeää, että muu maailma, mm. EU, entisestään vahvistaa konkreettista tukeaan Palestiinan itsehallintoalueen kehitykselle; 21. Painottaa, että EU:n kahtena tärkeimpänä tavoitteena olisi oltava auttaa Palestiinan julkista ja yksityistä sektoria luomaan mahdollisimman pian työpaikkoja perustamalla teollisuuskyliä (Gazan alueella 60 % aktiivisesta väestöstä on työttömänä) ja luomalla oikeusjärjestelmä ja uudenaikainen fyysinen infrastruktuuri, jotta helpotettaisiin talouden kykyä toimia tehokkaasti (vesi, televiestintä, maantie- ja rautatieverkot, sähkö); 22. Katsoo, että maailman demokraattisten voimien on tärkeää vakaasti korostaa Palestiinan itsehallintoalueelle, että oikeudenloukkaukset eivät koskaan ole sallittuja demokraattisessa yhteiskunnassa, vaikka tilanne olisi kuinka «epänormaali» tahansa; 23. On sitä mieltä, että EU:n talousapu olisi ennen kaikkea käytettävä Palestiinan itsehallintoalueen työllisyyden edistämiseksi ja että tämän ei pitäisi olla ainoastaan pitkän aikavälin vaan myös lyhyen aikavälin apua, koska palestiinalaisten työttömyysaste on korkea ja taloudellinen tilanne epävakaa; 24. On sitä mieltä, että Israelin ja PLO:n välisellä taloutta koskevalla pöytäkirjalla, joka allekirjoitettiin Pariisissa 29. huhtikuuta 1994, poistetaan pääasialliset rajoitukset ja vääristymät, jotka rasittavat miehitettyjen alueiden taloutta, ja huomauttaa tältä osin, että taloudellisen toimivallan siirtäminen palestiinalaisviranomaisille tulee edistämään sellaisten edellytysten olemassaoloa, joiden perusteella voidaan panna alulle itsehallintoon perustuva kehitysprosessi; 25. Pitää kuitenkin olennaisen tärkeänä, että jäljelle jääneet hallinnolliset ja rakenteelliset vääristymät, jotka vahingoittavat miehitettyjen alueiden palestiinalaisyritysten kilpailukykyä, poistetaan mahdollisimman pian; 26. Katsoo, että yhteisön tuki on suunnattava sellaisten toimivien sosiaalisten rakenteiden toiminnan ylläpitämiseen, joita uhkaa lakkauttaminen puuttuvien resurssien vuoksi; katsoo, että EU:n on tuettava myös yhteiskunnan haavoittuvimpia ryhmiä, kuten vammaisia ja kehitysvammaisia; 27. Toteaa, että vaikka EU myöntää tärkeimmille palestiinalaisille maataloustuotteille ja tuottajille vapaan tai etuoikeutetun pääsyn markkinoilleen, tämä ei ole johtanut huomattaviin EU:hun suuntautuneisiin kauppavirtoihin; näin ollen katsoo, että olisi harkittava mahdollisuutta lujittaa ja laajentaa olemassa olevia myönnytyksiä ja että muita teollisuusmaita olisi rohkaistava tekemään samoin; 28. Katsoo, että EU:n on pyrittävä tukemaan maataloustuotteita koskevien toimilupien laajentamista sellaisten tuotteiden osalta, joiden tuottamiseen palestiinalaisilla on erityisiä edellytyksiä, esim. leikkokukat ja mansikat; 29. Painottaa sellaisen kauppapolitiikan puutetta, joka pyrkisi sääntelemään kilpailukäyttäytymistä, ja kyvyttömyyttä edistää teollisuuden kehitystoimintasuunnitelmia kuten viennin edistämistä; komission olisi näin ollen ryhdyttävä toimiin jakaakseen teknistä tietotaitoa tällä alueella; 30. On sitä mieltä, että EU:n olisi edistettävä sekä sataman että lentokentän rakentamista, koska tällaisten rakenteiden puute on este palestiinalaistuotteiden vientimarkkinoiden monipuolistumiselle ja rajoittaa tuontivalikoimaa; 31. Katsoo, että tasa-arvo on yksi ihmisten perusoikeuksista ja että kaikkeen Palestiinan itsehallintoalueelle annettavaan tukeen on liitettävä tasa- arvonäkökohta; katsoo, että tasa-arvon edistämiseksi työskenteleviä kansalaisjärjestöjä on kannustettava lisäämään yhteyksiään Palestiinan itsehallintoalueen vastaaviin järjestöihin; 32. Korostaa, että palestiinalaisen kehitysstrategian «on oltava palestiinalaisten oma», ei ulkopuolisten palestiinalaisille määräämä; 33. Pitää tärkeänä, että talousarvion asettamat rajoitukset eivät saa olla esteenä Palestiinan viranomaisten sosiaalisesti ja turvallisuussyistä perustelluille toimille; 34. Katsoo, että dogmaattinen säästöajattelu ei saa estää sosiaalisesti ja turvallisuussyistä välttämättömiä henkilöstön lisäyksiä Palestiinan julkisella alalla; 35. Huomauttaa, että EU:n talousarvion osalta Länsirannalle ja Gazalle annettava apu on käytettävissä eri budjettikohdista, ja on sitä mieltä, että komission on varmistettava tällaisen avun yhteisvaikutus; 36. On sitä mieltä, että olisi harkittava mahdollisuutta myöntää korkotukea Euroopan investointipankin lainoille yhteisöjen talousarviosta; 37. On sitä mieltä, että komission ehdotuksista kauppapoliittiseksi strategiaksi on ensi sijassa kehitettävä seuraavia: a) kahdenväliset sopimukset EU:n ja muiden teollisuusmaiden kanssa markkinoiden avaamiseksi palestiinalaisille tuotteille, b) alueellinen yhteistyö kuljetusalalla sekä vesi- ja energiahuollossa, c) yritysilmaston luominen yksityisten sijoitusten edistämiseksi, d) vakuutuksen kattavuus (jälleenvakuutus) sijoitusriskien osalta; 38. Painottaa, että EU:n ja Länsirannan/Gazan alueen välisiä tulevia kahdenvälisiä suhteita olisi tuettava seuraavin keinoin: - tuki alueille täysipainoisina osallistujina Euro-Välimeri- kumppanuussuhteiden perustamiseen tähtäävässä politiikassa, - kahdenvälisten suhteiden saattaminen muodollisiksi tekemällä väliaikainen sopimus, jolla pyritään - tarvittavien kansainvälisten olojen vallitessa - vuoden 1993 Israelin ja Palestiinan välistä Oslon sopimusta kunnioittava Välimeren alueen assosiointisopimus; 39. Pyytää komissiota myöntämään rahoitusapua hankkeille, joilla pyritään luomaan Palestiinan itsehallintoa ja alueiden taloudellista kehitystä edistävät alueella tarvittava liikenneinfrastruktuuri ja ulkoiset yhteydet; 40. Pitää myönteisenä Palestiinan energiakeskuksen perustamista ja on sitä mieltä, että keskusteluja lähialueen maiden viranomaisten kanssa Lähi-idän alueellisen energiakeskuksen perustamiseksi olisi rohkaistava; 41. On tietoinen alueen vesivarantojen poliittisen ja teknisen hallinnon strategisesta merkityksestä ja pyytää komissiota sen vuoksi edistämään tämän alan yhteishankkeiden tutkimusta ja täytäntöönpanoa; 42. On sitä mieltä, että EU:n on oltava valmis antamaan apua suolanpoistolaitoksiin liittyen, jos niissä käytetään olemassa olevia tai uusiutuvia energialähteitä, ja edellyttäen, että ne eivät johda ydinvoiman käyttöön; 43. On sitä mieltä, että EU:n olisi myönnettävä aktiivisesti teknistä apua vaihtoehtoisten energialähteiden, erityisesti aurinkoenergian, kehittämiselle ja tällä tavoin auttaa välttämään ydinvoiman käyttö; 44. Painottaa, että EU:n ja muiden avustajien on välttämättä vahvistettava tarve rakentaa uusia jätevesijärjestelmiä teknisen apunsa yhtenä tärkeimpänä osana ja painottaa, että yhteistyö, jolla pyritään vesivarantojen yhdistettyyn hallintoon ja varastojen kehittämiseen ottamalla huomioon kestävän kehityksen edistäminen, olisi katsottava EU-Välimeri-kumppanuuden keskeiseksi tavoitteeksi; 45. Katsoo, että EU:n tukeen ja toimintaan Palestiinan itsehallintoalueelle on aina sisällyttävä ympäristönäkökohta, mm. vaatimalla Palestiinan viranomaisia ottamaan huomioon ympäristönäkökohdat Palestiinan itsehallintoalueen tulevaisuutta koskevissa strategioissaan ja toimintasuunnitelmissaan; 46. Vahvistaa, että Euroopan unionin, sen jäsenvaltioiden ja erityisesti ympäristöjärjestöjen on tiedoillaan ja kokemuksellaan pyrittävä auttamaan Palestiinaa välttämään teollisuusmaiden tekemät ympäristövirheet; 47. Kehottaa puhemiestään välittämään tämän päätöslauselman neuvostolle, komissiolle, Palestiinan itsehallintoalueen presidentille ja Israelin hallitukselle.